Omnibus presentes litteras inspecturis, magister Petrus, Senon. curie officialis, in Domino salutem. Notum facimus quod in nostra presentia constituti Jobertus, dictus Gibez, Odo Troillarz, Johannes, Adelina, uxor sua, filii dicti Odonis, Guillelmus Burioz, et Ysabellis uxor sua, de Pontibus-super-Vannam, recognoverunt quod cum esset inter ipsos, ex parte una, et homines inferius nominandos ex alia, contentio, videlicet: Galterum de Monte-Gerini, forestarium de Hoschiis, Stephanum Desret, Galterum Lo Borracier, Sarradinum filium Benedicti Tisonet a............. Theobaldum Huboot et Huguenetum de Varolliis, homines, ut dicitur ecclesie Sancti-Remigii Senon., videlicet, de nece defunctorum Johannis, dicti Angeli et Milonis, filii dicti Johannis Gibet; tandem, de contentione illa fuit inter homines primo nominatos et uxores predictas, et alios homines secundo nominatos, amicabiliter compositum per dominum Nicholaum de Manoto, militem, ballivium Senon., sicut homines primo nominati coram nobis recognoverunt, et per illam compositionem predictam dicti homines primo nominati et uxores predicte, quitaverunt in perpetuum, coram nobis, homines secundo nominatos et eorum heredes, et ecclesiam Sancti-Remigii Senon., et abbatem et conventum ejusdem loci, de tota contentione predicta, et etiam omnem racorem et odium que habebant erga ipsos. Remiserunt coram nobis dicti homines et uxores primo nominati, ratione vel occasione necis dictorum defunctorum, remiserunt coram nobis hominibus secundo nominatis et eorum heredibus, et abbati et conventui predictis. Et pro compositione et quitatione sicut predictum est factis, dicti homines et uxores primo nominati coram nobis recognoverunt se a dictis abbate et conventu Sancti-Remigii Senon., quinquaginta libras paris. et quadraginta solidos turon. in pecunia numerata habuisse, et decem et octo sextarios bladi; de quibus denariis predictis et de dicto blado dicti homines et uxores primo nominati se, coram nobis, tenuerunt a dictis abbate et conventu pro pagatis, et de quibus ipsos abbatem et conventum et eorum ecclesiam quitaverunt in perpetuum, coram nobis. Et promiserunt, fide data in manu nostra, ipsi homines primo nominati et uxores primo nominate, quod contra predictas solutiones et quitationes per se vel per alios non venient in futurum. Et recognoverunt quod hec faciebant spontanei, non coacti; et quantum ad hoc se supposuerunt juridictioni curie Senon. Actum, anno Domini Mº CCº quadragesimo-nono, mense februarii.